CELEX: 62019TN0784
Language: mt
Date: 2019-11-12 00:00:00
Title: Kawża T-784/19: Rikors ippreżentat fit-12 ta’ Novembru 2019 – William Hill u William Hill Organization vs Il-Kummissjoni

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/70
            
         
      Rikors ippreżentat fit-12 ta’ Novembru 2019 – William Hill u William Hill Organization vs Il-Kummissjoni
      (Kawża T-784/19)
      (2020/C 45/57)
      Lingwa tal-kawża: l-Ingliż
      
         Partijiet
      
      
         Rikorrenti: William Hill plc (Londra, ir-Renju Unit) u William Hill Organization Ltd (Londra) (rappreżentanti: C. McDonnell, Barrister, B. Goren, Solicitor, M. Peristeraki, avukat, u K. Desai, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tiddikjara li ma kien hemm l-ebda għajnuna mill-Istat illegali, tannulla l-Artikolu 1 tad-deċiżjoni kkontestata C(2019) 2526 final tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC, sa fejn tiddeċiedi li ma kien hemm l-ebda għajnuna mill-Istat illegali u twarrab ir-rekwiżit għar-Renju Unit li jirkupra l-allegata għajnuna mill-Istat illegali li r-rikorrenti rċievu f’dan il-kuntest (l-Artikoli 2 u 3 tad-deċiżjoni kkontestata);
               
            
                  —
               
               
                  alternattivament, tannulla l-Artikoli 2 u 3 tad-deċiżjoni kkontestata sa fejn dawn jirrikjedu lir-Renju Unit jirkupra l-allegata għajnuna mill-Istat mingħand ir-rikorrenti; u
               
            
                  —
               
               
                  fi kwalunkwe każ, tordna lill-Kummissjoni tbati l-ispejjeż tar-rikorrenti relatati ma’ din il-kawża.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw disa’ motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni tinterpreta l-kuntest, l-għan u l-operat tas-sistema CFC tar-Renju Unit b’mod żbaljat, fir-rigward tat-trattament ta’ profitti finanzjarji mhux kummerċjali. Il-konklużjonijiet tal-Kummissjoni fid-deċiżjoni kkontestata huma bbażati fuq żbalji manifesti kumulattivi. B’mod partikolari, il-Kummissjoni wettqet żbalji manifesti fl-interpretazzjoni tagħha tas-sistema tat-taxxa tar-Renju Unit b’mod globali, fl-interpretazzjoni tagħha tal-għanijiet tas-sistema CFC, fil-portata speċifika tal-Eżenzjoni mill-Finanzjament tal-Gruppi u fid-definizzjoni ta’ relazzjonijiet ta’ self kwalifikanti.
               
            
                  2.
               
               
                  It-tieni motiv ibbażat fuq il-fatt li l-Kummissjoni tinterpreta l-Eżenzjoni mill-Finanzjament tal-Gruppi b’mod żbaljat bħala eżenzjoni mit-taxxa u għalhekk bħala vantaġġ. Fir-rigward ta’ profitti finanzjarji mhux kummerċjali, l-Eżenzjoni mill-Finanzjament tal-Gruppi tirrappreżenta dispożizzjoni ta’ taxxa u parti mid-definizzjoni tal-limiti tas-sistema CFC, mhux vantaġġ selettiv. Il-Kummissjoni ma pprovdiet l-ebda analiżi kwantitattiva sabiex turi li din hija vantaġġ u, fl-assenza ta’ provi konvinċenti li l-miżura inkwistjoni hija vantaġġ, id-deċiżjoni kkontestata ma tistax tibqa’ fis-seħħ.
               
            
                  3.
               
               
                  It-tielet motiv ibbażat fuq il-fatt li l-Kummissjoni identifikat ħażin is-sistema ta’ referenza għall-evalwazzjoni tal-effetti tas-sistema CFC, u identifikat is-sistema CFC b’mod żbaljat bħala serje ta’ regoli distinta mis-sistema tat-taxxa fuq il-kumpanniji tar-Renju Unit b’mod globali. Il-Kummissjoni ma fehmitx l-għan tas-sistema CFC b’mod korrett u naqset milli tqis il-marġni diskrezzjonali tar-Renju Unit.
               
            
                  4.
               
               
                  Ir-raba’ motiv ibbażat fuq il-fatt li l-Kummissjoni wriet żbalji manifesti fl-analiżi tagħha tal-għajnuna mill-Istat u applikat it-testijiet il-ħżiena meta qieset il-kwistjoni ta’ komparabbiltà. Il-Kummissjoni naqset milli tirrikonoxxi l-livell ta’ riskju differenti għall-bażi tat-taxxa tar-Renju Unit bejn self lil entità tal-gruppi li hija taxxabbli fir-Renju Unit u self lil entità tal-gruppi li ma hijiex taxxabbli fir-Renju Unit u kkonkludiet b’mod irrazzjonali li s-self intragrupp huwa komparabbli ma’ self lil terzi.
               
            
                  5.
               
               
                  Il-ħames motiv ibbażat fuq il-fatt li, anki jekk wieħed jassumi li l-miżuri CFC fil-kwistjoni jikkostitwixxu prima facie għajnuna skont it-tifsira tal-Artikolu 107(1) TFUE, id-deċiżjoni kkontestata kkonkludiet b’mod żbaljat li ma kien hemm l-ebda ġustifikazzjoni li setgħet tapplika sabiex tiddefendi l-kompatibbiltà tal-miżuri inkwistjoni mar-regoli tal-Unjoni Ewropea dwar l-għajnuna mill-Istat. Barra minn hekk, id-deċiżjoni kkontestata hija irrazzjonali u inkonsistenti, peress li l-Kummissjoni taċċetta b’mod korrett li l-Kapitolu 9 tal-Parti 9A tal-Att dwar it-Tassazzjoni (Internazzjonali u Dispożizzjonijiet Oħra) 2010 huwa ġġustifikat f’każijiet fejn l-unika raġuni għall-applikazzjoni ta’ taxxa CFC taħt il-kontrofattwali tal-Kapitolu 5 tal-imsemmija Parti 9A kienet tkun it-test “ta’ kapital konness tar-Renju Unit”, fuq il-bażi li dan it-test jista’ jkun eċċessivament diffiċli li jiġi operat fil-prattika, iżda fl-istess ħin, u mingħajr ma tipprovdi motivazzjoni adegwata, il-Kummissjoni ssostni li l-imsemmi Kapitolu 9 qatt ma jkun iġġustifikat f’każijiet meta t-test tal-funzjonijiet tal-persuni sinjifikattivi jista’ jikkawża li taxxa CFC tapplika taħt l-imsemmi Kapitolu 5. Fil-fatt, huwa eċċessivament diffiċli li t-test tal-funzjonijiet tal-persuni sinjifikattivi jiġi applikat fil-prattika, b’tali mod li l-Kummissjoni kellha tiddeċiedi li l-imsemmi Kapitolu 9 huwa ġġustifikat ukoll fil-kuntest ta’ dan it-test u, għalhekk, kellha tikkonkludi li ma hemm l-ebda għajnuna mill-Istat.
               
            
                  6.
               
               
                  Is-sitt motiv ibbażat fuq il-fatt li, jekk id-deċiżjoni kkontestata tibqa’ fis-seħħ, l-eżekuzzjoni tagħha permezz tal-irkupru tal-allegata għajnuna mill-Istat mingħand ir-rikorrenti tikser prinċipji fundamentali tad-dritt tal-Unjoni Ewropea, inkluż il-libertà ta’ stabbiliment u l-libertà li jiġu pprovduti servizzi, filwaqt li għandu jiġi nnotat li, fil-każ tar-rikorrenti, iċ-CFCs inkwistjoni jinsabu fi Stati Membri oħra.
               
            
                  7.
               
               
                  Is-seba’ motiv ibbażat fuq il-fatt li l-ordni għall-irkupru li tirriżulta mid-deċiżjoni kkontestata hija infondata u tmur kontra l-prinċipji fundamentali tal-Unjoni.
               
            
                  8.
               
               
                  It-tmien motiv ibbażat fuq il-fatt li l-Kummissjoni naqset milli tipprovdi motivazzjoni adegwata għal elementi kritiċi fid-deċiżjoni kkontestata, bħall-konklużjoni li taxxa CFC taħt l-imsemmi Kapitolu 5 tista’ tiġi applikata bl-użu tat-test tal-funzjonijiet tal-persuni sinjifikattivi mingħajr diffikultà jew piż sproporzjonat.
               
            
                  9.
               
               
                  Id-disa’ motiv ibbażat fuq il-fatt li d-deċiżjoni kkontestata tikser ukoll il-prinċipju ta’ amministrazzjoni tajba, li tirrikjedi li l-Kummissjoni tippermetti t-trasparenza u l-prevedibbiltà fil-proċeduri amministrattivi tagħha u tagħti d-deċiżjonijiet tagħha fi żmien raġonevoli. Ma huwiex raġonevoli li l-Kummissjoni tieħu iktar minn erba’ snin sabiex tagħti d-deċiżjoni tagħha li tiftaħ l-investigazzjoni f’dan il-każ u li tagħti deċiżjoni iktar minn sitt snin wara li l-miżura kkontestata tkun daħlet fis-seħħ.